
Εκδίκαση προσφυγών νεοδιόριστων εκπαιδευτικών 
Β/θμιας εκπαίδευσης 
την Πέμπτη 5 Νοεμβρίου 2026
Συγκέντρωση 9.30 π.μ., στο Διοικητικό Εφετείο Θεσσαλονίκης – Φράγκων 2-4
(Κηρύσσουμε από τις 9π.μ. έως 12μ. μονόωρες, δίωρες και τρίωρες στάσεις εργασίας)

Ο αγώνας των σωματείων μας για την μονιμοποίηση των νεοδιόριστων 
χωρίς αξιολόγηση μας αφορά όλους! Κανείς μόνος του – καμία μόνη της!  

Την Πέμπτη 5 Νοεμβρίου 2026 εκδικάζονται στο Διοικητικό Εφετείο Θεσσαλονίκης οι προσφυγές νεοδιόριστων συναδέλφων μας του 2021 που δεν έλαβαν απάντηση από τη ΔΔΕ και το ΠΥΣΔΕ Δυτικής Θεσσαλονίκης, τα οποία στα πλαίσια της κομματικής άλωσης της εκπαίδευσης και για να στηρίξουν από κοινού τις αντιεκπαιδευτικές επιλογές της κυβέρνησης,  αρνήθηκαν να υλοποιήσουν τις αποφάσεις των ΟΛΜΕ και των ΕΛΜΕ και δεν τους μονιμοποίησαν. Οι συνάδελφοι ζητούν την αυτοδίκαιη μονιμοποίησή τους χωρίς αξιολόγηση, καθώς συμμετείχαν στις αποφάσεις των συλλογικών οργάνων του κλάδου για Απεργία-Αποχή από την αξιολόγηση. 
6 χρόνια τώρα δίνουμε διαρκή μάχη ενάντια στις κατηγοριοποιήσεις σχολείων και εκπαιδευτικών για να σταματήσουμε την αξιολόγηση. Υπερασπιζόμαστε το δημόσιο σχολείο και την εργασία μας. Ως ΕΛΜΕ συμβάλαμε, όχι μόνο να απονομιμοποιήσουμε στις συνειδήσεις των εκπαιδευτικών την αξιολόγηση, αποδεικνύοντας ότι καμία σχέση δεν έχει με την “βελτίωση του εκπαιδευτικού και του έργου του”, αλλά και να ισχυροποιήσουμε το δικαίωμα στην απεργία - αποχή ως μορφή αγώνα και αναφαίρετο δημοκρατικό και συνδικαλιστικό δικαίωμα των σωματείων και των εκπαιδευτικών. Η απεργία αποχή από την ατομική αξιολόγηση, η άσκηση δηλαδή του συνδικαλιστικού μας δικαιώματος είναι σε ισχύ γιατί σπάσαμε την ποινικοποίηση που επιχείρησε η κυβέρνηση βγάζοντας παράνομη την απεργία αποχή μέσω των δικαστηρίων, προκηρύσσοντας  την απεργία αποχή από την ΑΔΕΔΥ (15/7/2024) και από το σωματείο μας  με συλλογικές αποφάσεις και Γενικές Συνελεύσεις. 
Ο διαρκής, ανυποχώρητος αγώνας μας δικαιώθηκε και νομικά, με τις αποφάσεις των Διοικητικών Εφετείων Αθήνας, Θεσσαλονίκης, Χανίων, Δυτικής Αττικής για συναδέλφους της πρωτοβάθμιας και δευτεροβάθμιας εκπαίδευσης που ορίζουν ότι πρέπει να μονιμοποιηθούν αυτοδίκαια οι νεοδιόριστοι του 2020 και του 2021 χωρίς αξιολόγηση. 
Το Δ.Σ. της Α΄ ΕΛΜΕ, μαζί με άλλα εκπαιδευτικά σωματεία, καλεί τους νεοδιόριστους και τους μόνιμους, στους οποίους οι Διευθύνσεις με μαζικές κλήσεις σε όλα τα σχολεία επιχειρούν να επιβάλλουν την αξιολόγηση, στη συγκέντρωση έξω από το Διοικητικό Εφετείο Θεσσαλονίκης (Φράγκων 2-4), την Πέμπτη 5 Νοεμβρίου 2026, στις 9.30 π.μ. 
Όλοι μαζί συνεχίζουμε τον αγώνα. Κάθε νίκη συμβολή για να σταματήσουμε την αξιολόγηση και τις διώξεις.  
Η ΑΞΙΟΛΟΓΗΣΗ ΚΑΤΗΓΟΡΙΟΠΟΙΗΣΗΣ ΣΧΟΛΕΙΩΝ ΚΑΙ ΕΚΠΑΙΔΕΥΤΙΚΩΝ
ΚΑΙ Η ΙΔΙΩΤΙΚΟΠΟΙΗΣΗ ΤΗΣ ΕΚΠΑΙΔΕΥΣΗΣ ΔΕΝ ΘΑ ΠΕΡΑΣΟΥΝ

